**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.02.2025, ora 08.00 – 11.02.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.02.2025, ora 07.00**

**RÂURI**

**Debitele au** fost relativ staționare, exceptând râurile din bazinele hidrografice Putna, Râmnicu Sărat, cursul superior al Prutului şi cursul inferior al Mureşului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Moldova, pe unii afluenți din bazinele Bistriței, Trotușului, pe cursul mijlociu al Siretului și mai mici (sub 30% din normalele lunare) pe râurile din bazinele hidrografice: Tur, Lăpuș, Crasna, Barcău, Crișul Negru, Crișul Alb, Bega Veche, Bega, Timiș, Bârzava, Moravița, Caraș, Nera, Cerna, Vedea, Bârlad, Jijia, pe unii afluenți din bazinul mijlociu și inferior al Mureșului, pe afluenții din bazinele Jiului, Oltului și pe unii afluenți din bazinul superior al Argeşului.

Formațiunile de gheață (gheață la maluri, năboi, pod de gheață, curgeri de sloiuri) existente în bazinele Vișeului, Izei, Someșului, Crișului Repede, Mureșului, Begăi, Moraviței, Oltului, Argeșului, Ialomiței, Siretului, bazinul superior al Jiului, Prutului și pe unele râuri din Dobrogea au fost în extindere și intensificare.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi relativ staționare,** exceptând cursul superior al Prutului şi cursul inferior al Mureşului, unde vor fi în scădere.

Formațiunile de gheață (gheață la maluri, năboi, pod de gheață) existente vor fi în extindere şi intensificare.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 10-11.02.2025 **a fost în scădere, având valoarea de 3800 m3/s,** sub media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectorul Gruia–Cernavodă și în creștere pe sectorul Hârșova–Tulcea.

**Debitul la intrarea în ţară** (secţiunea Baziaş) **va fi în scădere (3700 m3/s).**

În aval de Porţile de Fier debitele vor fi în scădere pe sectorul Gruia–Galați şi în creștere pe sectorul Isaccea-Tulcea.

**2.** **Situaţia meteorologică în intervalul 10.02.2025, ora 09.00 –11.02.2025, ora 06.00**

**Administraţia Naţională de Meteorologie (A.N.M.) a emis în data de 10.02.2025, la ora 10:00, informarea meteorologică nr. 7, valabilă în intervalul 10.02.2025, ora 10:00-13.02.2025, ora 10:00, vizând vreme rece, cu nopți și dimineți geroase în întreaga țară: „**în intervalul menționat vremea va fi rece, iar pe parcursul nopților și al dimineților va fi ger, local în centrul țării și pe arii restrânse în sud și est, precum și în zonele montane. În aceste regiuni temperaturile minime se vor încadra în general între -14 și -6 grade, cu valori mai scăzute în estul Transilvaniei, până spre -17 grade. Luni vor fi temperaturi maxime preponderent negative (în general cuprinse între -4 și 0 grade) în Moldova și Dobrogea, iar marți și miercuri (11 și 12 februarie) local și în Muntenia și Oltenia.”

Această informare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către toate Comitetele Judeţene pentru Situaţii de Urgenţă*(42 de prefecturi)**.**

**În ţară,** pe parcursul zilei vremea a fost rece în regiunile extracarpatice, dar mai ales în Moldova, în estul Munteniei și în Dobrogea, unde valorile termice diurne au fost cu 4 până la 8 grade mai coborâte decât mediile climatologice specifice datei, iar în interiorul arcului carpatic maximele au fost ușor mai ridicate decât în mod normal. Dimineața și noaptea a fost ger în zonele depresionare, local în Transilvania, Maramureș, Moldova, Muntenia și Oltenia. Cerul a fost mai mult senin, cu unele înnorări în prima parte a zilei în Banat și temporar cu nebulozitate joasă în Moldova, estul Bărăganului și Dobrogea și cu totul izolat în nordul Moldovei și în Delta Dunării a nins slab. Vântul a suflat slab și moderat, cu ușoare intensificări în sudul Banatului și în deltă. Este strat de zăpadă la munte, unde măsura, la ora 20 măsura, pe platformele stațiilor meteorologice, până la 81 cm în Masivele Călimani și Ceahlău, dar pe arii restrânse și în nord-vestul Moldovei (până la 5 cm) și în estul Transilvaniei (până la 3 cm). Temperaturile maxime s-au încadrat între -6 grade la Darabani, Cotnari și Roman și 9 grade la Vărădia de Mureș și Țebea, iar la ora 6 se înregistrau valori termice cuprinse între -15 grade la Toplița și 0 grade la Oravița și Moldova Nouă. Cu totul izolat a fost ceață în nordul Moldovei și în Transilvania.

**La Bucureşti** vremea a fost rece, geroasă dimineața și noaptea în zona preorășenească. Cerul a fost senin, iar vântul a suflat slab până la moderat. Temperatura maximă a fost de 2 grade la Afumați, 3 grade în Băneasa și 4 grade la Filaret, iar la ora 6 se înregistrau -12 grade în Băneasa, -8 grade la Afumați și -7 grade la Flaret.

**3. Prognoza meteorologică în intervalul 11.02.2025, ora 09.00-12.02.2025, ora 9.00**

**În ţară** vremea va fi rece, geroasă mai ales dimineața, dar și noaptea, local în Transilvania, Moldova, nordul Munteniei și al Olteniei și izolat în celelalte zone. În vest, nord-vest și centru cerul va fi mai mult senin, iar în est și sud-est va fi nebulozitate joasă, local persistentă și izolat vor fi posibile fulguieli. Vântul va sufla slab și moderat, cu intensificări

pe litoral și în sudul Banatului, în general cu viteze de 45...55 km/h. Temperaturile maxime vor fi de la -5 grade în jumătatea de nord a Moldovei, până spre 8...9 grade, izolat în Banat, Crișana, Maramureș și nord-vestul Transilvaniei, iar cele minime între -12 și -1 grad, mai scăzute în depresiunile Carpaților Orientali până spre -17...-16 grade.

**La Bucureşti** vremea va fi rece. Cerul va fi variabil, iar vântul va sufla slab și moderat. Temperatura maximă va fi de -1...0 grade, iar cea minimă se va situa în jurul a -5 grade.

**4. Buletin nivometeorologic pentru perioada 10.02.2025, ora 20-13.02.2025, ora 20**

**Evoluția vremii în intervalul 08-10.02.2025**

În ultimele 3 zile vremea a fost rece, geroasă noaptea în zonele înalte ale Carpaților Meridionali și Orientali. Cerul a fost variabil. Vântul a suflat slab și moderat, cu intensificări temporare de 60-70 km/h în zonele înalte, spulberând zăpada. Local s-a semnalat ceață în prima zi a intervalului, asociată și cu depunere de chiciură. Stratul de zăpada a scăzut cu 1…4 cm în toată zona montană.

**În data de 10.02.2025, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 81 cm la Vf. Omu, 56 cm la Bâlea-Lac, 30 cm la Păltiniș, 22 cm la Vf. Țarcu, 14 cm la Predeal, 9 cm Cuntu, 8 cm la Fundata, 2 cm Sinaia, petice la Parâng;

**Carpaţii Orientali:** 81 cm la Vf. Călimani, 81 cm la Ceahlău-Toaca, 69 cm la Vf. Lăcăuți, 46 cm la Iezer, 42 cm la Bucin, 18 cm la Penteleu;

**Carpaţii Occidentali:** 18 cm la Stâna de Vale, 17 cm la Semenic, petice la Vlădeasa.

**Prognoza vremii în intervalul 10.02.2025, ora 20:00-13.02.2025, ora 20:00:**

Vremea fi rece în primele două zile și apropiată de normalul termic al acestei perioade în ziua de 13 februarie. Nopțile vor fi geroase, îndeosebi în zonele înalte. Cerul va fi variabil. Vântul va sufla slab și moderat, cu ușoare intensificări pe creste. Trecător se va semnala ceață, asociată izolat și cu depunere de chiciură.

**Temperaturi prognozate în intervalul 10.02.2025, ora 20:00-13.02.2025, ora 20:00:**

**Peste 1800 m: temperaturi minime**: în general între -16…-10 grade;

**temperaturi maxime**: în general între -11…-4 grade, ușor mai crescute joi, 13 februarie;

**Sub 1800 m: temperaturi minime**: în general între -13....-7 grade;

**temperaturi maxime**: în general între -4…0 grade, ușor mai crescute joi, 13 februarie;

**Vânt la peste 2000 m:** intensificări temporare de 50-70 km/h, din sector nordic și în final nord-vestic**;**

**Izoterma de 0 grade**: în coborâre, spre 70…100 m.

**Evoluția stratului de zăpadă și a riscului de avalanșă în zona montană**

**CARPAȚII MERIDIONALI**

**Munții Bucegi, Făgăraș, Parâng, Șureanu, Țarcu, Godeanu RISC MODERAT (2)**

**La peste 1800 m**, ca urmare a temperaturilor scăzute, structura stratului de zăpadă nu a suferit modificări. Se menține la suprafață un strat relativ scăzut de zăpadă ușoară, pulver, local cu grosimi de 5-10 cm, care este depus peste straturile mai vechi și dure. Pe văi și în locurile adăpostite se întâlnesc însă depozite mai mari de zăpadă, iar în apropierea crestelor unele plăci de vânt. Mai ales la supraîncărcări pot apărea unele fisuri în stratul superficial, puțin stabilizat, care pot duce la declanșarea de avalanșe de dimensiuni relativ mici, cu totul izolat medii - riscul se va menține **moderat (2)**.

**Sub 1800 m** stratul de zăpadă are dimensiuni mai reduse și este în mare parte stabilizat. La altitudini de 1600-1800 m pe anumite văi unde sunt acumulări mai mari de zăpadă se mențin condițiile pentru apariția unor curgeri, iar cu totul izolat se pot declanșa unele avalanșe de suprafață de mici dimensiuni - **risc redus (1)**.

**CARPAȚII ORIENTALI**

**Munții Rodnei și Ceahlău** **RISC MODERAT (2)**

**La peste 1800 m** temperaturile scăzute din ultimele zile au încetinit de asemenea transformarea cristalelor de zăpadă, astfel încât în partea superioară a stratului se menține stratul de pulver de 15-20 cm depus în zilele anterioare și puțin stabilizat, iar în profunzime straturile mai vechi și mai dure, cu mai multe cruste de gheață intercalate. Pe unele văi din zonele adăpostite sunt depozite consistente de zăpadă. Se menține riscul de apariție a unor avalanșe de mici dimensiuni și cu totul izolat medii, mai ales pe unele pante din apropierea crestelor, unde sunt formate plăci recente de vânt, care la suprasarcini se pot fisura și angrena zăpada acumulată în perioada precedentă - **risc moderat (2)**.

**Sub 1800 m** stratul de zăpadă este pe alocuri consistent, îndeosebi între 1500-1800 m, iar pe anumite văi sunt acumulări mari de zăpadă. Izolat se pot produce avalanșe de dimensiuni mici, riscul fiind prezent mai ales la suprasarcini - **risc redus (1)**.

**Munții Călimani și Bistriței MODERAT (2)**

**La altitudini de peste 1800 m** se întâlnește un strat de zăpadă pulver, ce depășește local 15 cm, precum și plăci de vânt, cu precădere pe versanții nordici sau estici. Pe anumite pante și văi se întâlnesc și depozite mai consistente de zăpadă. Acest strat de pulver are rezistență redusă și este depus peste straturi mai vechi și dure de zăpadă. În aceste condiții, mai ales la suprasarcini, stratul de pulver se poate fisura și aluneca peste cel întărit aflat dedesubt, ducând la apariția unor avalanșe de dimensiuni mici și medii - **risc moderat (2)**.

Și **la altitudini mai mici de 1800** m s-a depus un strat însemnat de zăpadă, local de peste 15 cm, în special pe versanții vestici și nordici, iar pe anumite pante sau văi sunt depozite mai importante de zăpadă. Și aici pot apărea unele curgeri sau avalanșe de mici dimensiuni, îndeosebi la suprasarcini - **risc moderat (2)**.

**CARPAȚII OCCIDENTALI**

**Munții Vlădeasa, Muntele Mare** **RISC REDUS (1)**

Stratul de zăpadă are dimensiuni reduse și doar pe anumite văi izolate mai întâlnim zăpadă puțin stabilizată, de grosimi reduse, depusă peste straturile mai dure de la bază. Riscul apariției unor avalanșe de dimensiuni în general mici va exista pe anumite văi și pante înclinate, la suprasarcini mari – **risc redus (1)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC MODERAT (2)** | **RISC REDUS (1)** |
| **MUNȚII BUCEGI** | **RISC MODERAT (2)** | **RISC REDUS (1)** |
| **MUNȚII PARÂNG, ȘUREANU** | **RISC MODERAT (2)** | **RISC REDUS (1)** |
| **MUNȚII ȚARCU-GODEANU** | **RISC MODERAT (2)** | **RISC REDUS (1)** |
| **MUNȚII RODNEI** | **RISC MODERAT (2)** | **RISC REDUS (1)** |
| **MUNȚII CĂLIMANI** | **RISC MODERAT (2)** | **RISC MODERAT (2)** |
| **MUNȚII BISTRIȚEI** | **RISC MODERAT (2)** | **RISC MODERAT (2)** |
| **MUNȚII CEAHLĂU** | **RISC MODERAT (2)** | **RISC REDUS (1)** |
| **MUNȚII VLĂDEASA, MUNTELE MARE, GILĂU** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 07-09.02.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită:**

**-în data de 08.02.2025 la staţiile cu indicativele CJ-5** (municipiul Dej) **și** **HD-4** (orașul Călan);

**-în data de 09.02.2025 la staţiile cu indicativele BH-1** (municipiul Oradea), **CJ-5** (municipiul Dej) **și** **HD-4** (orașul Călan).

**2. În domeniul solului şi vegetaţiei**

**A.R.B.D.D. Tulcea** informează că în data de 10.02.2025, în jurul orei 15:30, a izbucnit un incendiu de vegetație (stuf, papură și rogoz) în zona cuprinsă între canalul Cardon-Sulina, canalul Barbosu și Golful Musura, pe raza Districtului Ecologic Sulina, jud. Tulcea. Se va reveni cu informații.

**A.R.B.D.D. Tulcea** informează că în data de 10.02.2025, în jurul orei 18:00, a izbucnit un incendiu de vegetație (stuf și papură) pe malul stâng al Brațului Sfântu Gheorghe (zona km 25), pe raza Districtului Ecologic Caraorman, jud. Tulcea. Se va reveni cu informații.

**A.P.M. Dâmbovița** revine cu informații despre incendiul izbucnit în data de 08.02.2025, în jurul orei 21:00, între satul Bălteni (comuna Conțești) și localitatea Mavrodin (componentă a orașului Răcari), județul Dâmbovița. Au ars vegetație uscată și cca 1,5 t de deșeuri depozitate ilegal (inclusiv materiale textile și mase plastice) de pe o suprafață de 1000 mp. Echipajele I.S.U. Dâmbovița au lichidat incendiul în aceeași seară, în jurul orei 21:45.

**A.P.M. Galați** informează că în data de 09.02.2025, în jurul orei 12:15, s-a produs o poluare cu 1600 l de țiței a unei suprafețe de 30 mp de sol (cultura de grâu) în zona comunei Independența ca urmare a coroziunii conductei Conpet la Depozitul Tampon spre Depozitul Lascăr. **Măsuri:** echipa de intervenție Conpet a oprit pomparea, a decopertat și a reparat conducta prin sudarea unui petic metalic și a răspândit material absorbant pe terenul afectat.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**